次韻章季常飲冰長句
作者：周紫芝
朝代：宋

paragraphs: 九衢烏帽吹塵沙，心知痼疾無烟霞。
病眼不禁書葉遮，歲月逝已空吁嗟。
故鄉日遠老日加，無地可種青門瓜。
幾年塵甑兒女譁，強吟冰柱哦雪車。
長安城中十萬家，綠蒲朱籠來邇遐。
揮金截玉争矜誇，御府詔賜珍復嘉。
金盤璀璨無疵瑕，章郎文采如景差。
便恐餘子俱公邪，故遣麗句開天葩。
語勝未必甲豐華，深山窮谷寒無涯。
一讀盡噤池中蛙，老人晝臥横烏紗。
舉杯隨分浮水花，飲甘欲借歸齒牙。
千金難買官焙茶，百金未盡先藏义。